Tribute to life - konsert vir Mount Hope | George Herald
Tribute to life - konsert vir Mount Hope
Thursday, 15 May 2014, 06:00
Emile Minnie tree op ten bate van die Mount Hope op 6 Junie in die Liberty Christian Church in George.
GEORGE NUUS - Mount Hope Hospice se Tribute to Life-konsert wat op 6 Junie gehou word, is 'n geleentheid wat gehou word om op 'n spesiale manier hulde te bring aan almal wat al die pad met kanker gestap het.
"Om die lewens te vier van die wat al deur die siekte geraak is, en erkenning te gee aan dit wat ons by hulle kon leer, word 'n aand van die mooiste musiek beplan," het die organiseerder Elre van Heerden verduidelik. 'n Program van liedere opgedra aan al die wonderlike en diverse aspekte van die lewe sal uitgevoer word. 'n Groep talentvolle plaaslike kunstenaars onder wie Paul Hoffman, Tjaart van der Walt, Aalwyn Janse van Rensburg en Charl Louw asook Greta Potgieter en Liesl Briel, het hul ondersteuning aan die projek getoon deur die Ensemble of Hope te vorm wat die eerste helfte van die uitvoering sal behartig.
As spesiale gas het Emile Minnie aangebied om ook by die konsert betrokke te raak. Emile is 'n bekroonde kunstenaar en is in 2006 benoem vir 'n Kanna vir sy produksie Dagbreek terwyl sy CD Nagmusiek genomineer is vir 'n Sama vir beste alternatiewe Afrikaanse album. Hy was verder onder die topdrie in die Huisgenoot Tempo-liedjiekompetisie en hy was 'n finalis in die ATKV Crescendo-kompetisie.
Sy liedjies Vang my en Anderkant die ewigheid het onderskeidelik in 2011 en 2013 die nommer een posisie gehaal op Radio Helderberg en Oosrand Stereo se trefferslyste. Ook Laurika Rauch het Emile beskryf as een van die topliedjieskrywers in Suid-Afrikaanse. Self het sy drie van sy liedjies opgeneem. Resensente sowel as gehore is dit eens dat Emile se liedjies absoluut puik is en dat hy 'n spesiale energie na al sy vertonings bring.
Ondersteun Mount Hope in hierdie spesiale aand op 6 Junie in die Liberty Christian Church gebou in Hoopstraat, George. Kaartjies is te koop teen R70 per persoon en R40 vir kinders onder 12 jaar en verkrygbaar by Mount Hope Hospice se kantore in Do-nerailestraat 3, George Sentraal of skakel 044 874 6490.